รัฐบาลไทย-ข่าวทำเนียบรัฐบาล-ศาสตร์พระราชา สู่การพัฒนาอย่างยั่งยืน วันศุกร์ 8 ธันวาคม 2560
วันศุกร์ที่ 8 ธันวาคม 2560
ศาสตร์พระราชา สู่การพัฒนาอย่างยั่งยืน วันศุกร์ 8 ธันวาคม 2560
พลเอก ประยุทธ์ จันทร์โอชา นายกรัฐมนตรี กล่าวในรายการ “ศาสตร์พระราชา สู่การพัฒนาอย่างยั่งยืน”
ออกอากาศทางโทรทัศน์รวมการเฉพาะกิจแห่งประเทศไทย วันศุกร์ที่ 1 ธันวาคม 2560
สวัสดีครับ พ่อแม่พี่น้องชาวไทยที่รักทุกท่าน
วันนี้มาพบกันในบรรยากาศสบาย ๆ อีกครั้งหนึ่งครับ สมเด็จพระเจ้าอยู่หัวมหาวชิราลงกรณบดินทรเทพยวรางกูรพระราชทานพระบรมราชวโรกาสให้ นายกรัฐมนตรีนํารัฐมนตรีใหม่เข้าเฝ้าฯ ณ พระที่นั่งอัมพรสถาน พระราชวังดุสิต กรุงเทพฯ เพื่อถวายสัตย์ปฏิญาณ ก่อนเข้ารับหน้าที่เมื่อสัปดาห์ที่ผ่านมา โดยมีพระราชดํารัสให้คณะรัฐมนตรีมีกําลังใจ กําลังกายและกําลังสติปัญญา ในการปฏิบัติหน้าที่ตามที่ได้ถวายสัตย์ปฏิญาณไว้ เพื่อรักษาความมั่นคงของชาติ เพื่อความสุขและความปลอดภัยของประชาชน ให้ดํารงไว้ซึ่งชื่อเสียง ภาพลักษณ์ ตลอดจนวัฒนธรรม ขนบธรรมเนียมประเพณี อันงดงามของชาติ ซึ่งเรามีประวัติศาสตร์มายาวนาน อันมี3สถาบันหลักของชาติ ปกป้องคุ้มครองประเทศตลอดมา อีกทั้ง พระราชทานแนวทางในการทํางานว่า ย่อมประสบกับอุปสรรค ปัญหา ข้อขัดข้องต่าง ๆ ดังนั้น เราจําเป็นต้องใช้ปัญญา มีกําลังใจมีความมุ่งมั่นที่ดี และรู้จักแก้ไขสิ่งต่าง ๆ เหล่านั้น ก็จะนําพาความสุขโดยรวม มาสู่ประเทศชาติและประชาชนอันเป็นหลักชัยในการทํางาน สิ่งสําคัญขอให้คํานึงถึง“ศาสตร์พระราชา”แห่งพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่ทรงรับสั่งไว้มากมาย และทรงปฏิบัติพระองค์เป็นแบบอย่าง หากได้ศึกษาพระราชกรณียกิจให้ถ่องแท้ ก็จะเป็นแนวทางที่ดีที่จะสืบสานต่อยอดพระราชปณิธานของพระองค์ สืบไป
ทั้งนี้ ผมขอน้อมนําพระราชดํารัสเบื้องต้น มากล่าวย้ําอีกครั้ง ณ ที่ประชุมคณะรัฐมนตรี“ชุดใหม่”เมื่อวันจันทร์ที่ผ่านมา และในรายการ“ศาสตร์พระราชา สู่การพัฒนาอย่างยั่งยืน”ในคืนนี้ เพื่อเป็นสิริมงคลในการดํารงชีวิตและการทํางานของพวกเราทุกคน จะได้ร่วมมือกันนําพาชาติบ้านเมืองของเราไปสู่ความ“มั่นคง มั่งคั่ง อย่างยั่งยืนซึ่งต้องอาศัย“พลังประชารัฐ”จากทุกภาคส่วน จึงจะประสบความสําเร็จได้
พี่น้องประชาชนชาวไทยที่เคารพครับ
ถ้าหากยังจํากันได้ ผมเคยฝาก“สมการแห่งความสําเร็จ”ในยุค“ไทยแลนด์4.0” ไว้ว่าความสําเร็จ ประกอบไปด้วย ความเพียรและความร่วมมือโดยสิ่งหนึ่งที่เป็นปัญหาระดับโลก เป็นอุปสรรคในการพัฒนาประเทศ และเป็นสนิมเนื้อใน ที่ต้องการความร่วมไม้ร่วมมือ ช่วยกันสอดส่องดูแลสังคมและบ้านเมืองของเรา ให้ปราศจาก“เชื้อโรคทุจริตคอร์รัปชั่น”ให้ได้ ทั้งนี้ วันที่9ธันวาคมของทุกปี ถือเป็น“วันต่อต้านคอร์รัปชั่นสากล”ซึ่งรัฐบาลและ คสช. ให้ความสําคัญในการแก้ไขปัญหาการทุจริต ให้เป็นวาระเร่งด่วนและวาระแห่งชาติ โดยได้มีการดําเนินการที่สําคัญ ๆ อาทิ
1.ตั้งคณะกรรมการต่อต้านการทุจริตแห่งชาติ (คตช.) รวมทั้งมีศูนย์อํานวยการต่อต้านการทุจริตแห่งชาติ (ศอตช.) เพื่อสนับสนุนภารกิจการป้องกันและปราบปรามการทุจริต ให้มีประสิทธิภาพประสิทธิผลมากขึ้น
2.ตั้งคณะกรรมการพิจารณางบประมาณบูรณาการด้านการป้องกันปราบปรามการทุจริต ทําให้หน่วยงานภาครัฐต้องขับเคลื่อนงานและใช้งบประมาณด้านนี้อย่างไม่ซ้ําซ้อน
3.การสร้างกลไกศูนย์ปฏิบัติการต่อต้านการทุจริต ระดับกระทรวงและระดับจังหวัดทุกจังหวัด จะต้องปฏิบัติงานร่วมกับ ป.ป.ช. ในส่วนกลางและส่วนภูมิภาค
4.ให้หน่วยงานภาครัฐ“ทุกหน่วย”ต้องเข้าร่วมการประเมินคุณธรรมและความโปร่งใส (ITA)เพื่อให้เกิดการสร้างวัฒนธรรมการทํางานอย่างมีคุณธรรมและความโปร่งใส
5.จัดสรรอัตรากําลังให้ ป.ป.ช. เพิ่มเติม โดยบรรจุเป็นผู้ช่วยพนักงานไต่สวน462อัตรา เจ้าพนักงานตรวจสอบทรัพย์สิน119อัตรา ซึ่งส่งผลดีต่องานปราบปรามของ ป.ป.ช คือ สามารถจะทําคดีได้รวดเร็วขึ้นและมีประสิทธิภาพยิ่งขึ้น อย่างเห็นได้ชัด ตามตัวเลขทางสถิติ ดังนี้ (1)คดีที่ ป.ป.ช. ดําเนินการแล้วเสร็จ ในปีงบประมาณ2559จํานวนเกือบ3,000คดี โดยเพิ่มเป็น4,300กว่าคดีในปี2560นี้ และ (2)ทรัพย์สินที่ ป.ป.ช. ชี้มูล - ร้องต่อศาลให้ริบทรัพย์สินตกเป็นของแผ่นดิน ในปีงบประมาณ2559มูลค่ามากกว่า180ล้านบาท โดยเพิ่มเป็น853ล้านบาท ในปีงบประมาณนี้ ที่กล่าวมาก็เป็นเพียงตัวอย่างเท่านั้น ยังมีการดําเนินการอื่น ๆ และคดีความต่าง ๆ อีกมาก ที่อยู่ในกระบวนการยุติธรรมของประเทศ
ทั้งนี้ ข้อมูลจากผลการสํารวจของมหาวิทยาลัยหอการค้าไทย เกี่ยวกับดัชนีสถานการณ์คอร์รัปชั่นของไทย (Corruption Situation Index :CSI)เดือนมิถุนายนปีนี้ สะท้อนให้เห็นผลจากความพยายามของรัฐบาล - คสช. - ป.ป.ช. และองค์กรอิสระต่าง ๆ ในการต่อสู้กับปัญหาการทุจริต ที่ให้ความสําคัญกับการปลูกจิตสํานึก“ไม่ยอมรับ–ไม่นิ่งเฉย”ต่อการฉ้อราษฎร์บังหลวง จนประชาชนมีความตื่นตัวในเรื่องนี้สูงขึ้น รวมทั้งอยากมีส่วนร่วมในการป้องกันการทุจริตสูงขึ้น อีกด้วย โดยพบว่าคนไทยร้อยละ86ต้องการและยินดีเข้ามามีส่วนในการป้องกันการทุจริต ซึ่งในปีนี้ การรณรงค์จัดงานวันต่อต้านคอร์รัปชั่นสากล ภายใต้แนวคิดZero Toleranceคนไทยไม่ทนต่อการทุจริต ถึงเวลาแล้วที่คนไทยต้องลุกขึ้นทําหน้าที่ปกป้องสิทธิของตนเองและประเทศชาติ โดยไม่ทนต่อการทุจริต และมีจิตสํานึกที่ถูกต้อง เคารพในกฎหมาย ต้องเข้าใจด้วยเรื่องของกฎหมาย ยึดมั่นในคุณธรรม จริยธรรม และความพอเพียง อย่าใช้ความรู้สึกในการตัดสินคน พร้อมแสดงบทบาท พลเมืองดีในการตรวจสอบและเฝ้าระวังการทุจริต เพื่อให้ประเทศไทยโปร่งใสและเป็นที่ยอมรับในระดับสากล ต้องช่วยกัน
พี่น้องประชาชนชาวไทย ที่รักครับ
การพัฒนาชาติบ้านเมือง อย่างยั่งยืนนั้น ผมเห็นว่าเราต้องปฏิรูปตนเองด้วยการ“พัฒนาจิตใจ” 3ระดับได้แก่ (1) “จิตสํานึก”เช่น การมีคุณธรรมจริยธรรม และการเคารพกฎหมาย ซึ่งเริ่มจากตัวเองก่อน(2) “จิตสาธารณะ”เช่น การคิดคํานึงถึงส่วนรวม เห็นประโยชน์สุขส่วนรวมเหนือกว่าประโยชน์ส่วนตน และ (3) “จิตอาสา”ซึ่งเป็นการแสดงออก แสดงพลังในสิ่งที่ถูกต้อง โดยไม่นิ่งเฉยต่อสิ่งที่ผิด ไม่ถูกกฎหมายบ้านเมืองนั่นเอง
สําหรับโครงการตัวอย่าง ในลักษณะ“จิตอาสา”ที่น่ายกย่องในปัจจุบัน คือ โครงการ“ก้าวคนละก้าวเพื่อ11โรงพยาบาลทั่วประเทศ”ของนายอาทิวราห์ คงมาลัย ตูน บอดี้สแลม และทีมงานที่ตั้งใจทําเพื่อประโยชน์ของประชาชนและสังคมในภาพรวม ถือเป็นกุศลอันยิ่งใหญ่ ต้องช่วยกัน ใครก็ได้ที่จะช่วยรัฐบาล ช่วยชาติ ช่วยสังคม อย่ามัวแต่ตําหนิติติงกันเลย สิ่งสําคัญ นอกจากจะเป็นการสานต่อพระราชดําริโครงการจิตอาสา“เราทําความดี ด้วยหัวใจ”ซึ่งเป็นโครงการส่งเสริมให้ประชาชนร่วมกันทําในสิ่งดี ๆ เพื่อบ้านเมืองของสมเด็จพระเจ้าอยู่หัวแล้ว ก็ยังมีคุณประโยชน์แฝงอยู่ในโครงการของ“ตูน”อีกมากมาย เช่น
1.ความต้องการ“เงินบริจาคจํานวนน้อย ๆ จากคนจํานวนมาก มากกว่าเงินบริจาคจํานวนมากจากคนส่วนน้อย”อันนี้สะท้อนถึงความตั้งใจ โดยเขาจะเริ่มทําจากจุดเล็ก ๆ ที่ต้องการทําให้ดีที่สุด ส่วนผลที่ได้รับจะเล็กหรือใหญ่ขึ้นอยู่กับการมีส่วนร่วมของคนไทย“ทั้งประเทศ”โดยต้องการให้คนมีส่วนร่วมให้มากที่สุด มากกว่าจํานวนเงินที่ได้รับบริจาค ซึ่งตูนก็ได้ฝากผม ให้ขอบคุณคนไทยทุกคน ที่มีส่วนร่วมด้วยในกิจกรรมครั้งนี้
2.เพื่อเป็นการสร้างรอยยิ้ม อันเป็นลักษณะนิสัยประจําชาติของคนไทย ให้กลับคืนมาสู่สังคมไทย เป็นสะพาน เชื่อมสายใยแห่งความรัก ความสามัคคีของคนทั้งประเทศ จากทั่วทุกสารทิศ ให้จดจ่อในกิจกรรมเดียวกัน สังเกตได้จากเกิดกิจกรรมต่อเนื่องในพื้นที่ต่าง ๆ ของประเทศ อีกด้วย ก็นับว่าเป็นการ“คืนความสุขให้กับคนในชาติ”อย่างแท้จริง ทุกคนมีส่วนร่วมด้วยกันได้ทั้งหมด
3.เป็นกิจกรรมที่ได้มากกว่า“เงินบริจาค”ก็คือการปลุกคนไทยให้หันมาสนใจ หันมาออกกําลัง เพื่อจะรักษาสุขภาพ ซึ่งก็คงจะเป็นประโยชน์อย่างมากต่อวงการสาธารณสุขของประเทศ เป็นมาตรการ“เชิงรุก”ก็คือ เน้นการป้องกัน มากกว่าการรักษา ซึ่งจะต้องมีค่าใช้จ่ายสูงกว่ามาก เพราะการวิ่งและการออกกําลังกายนั้น ลงแต่แรง ไม่ต้องลงทุน แต่ได้สุขภาพกายที่แข็งแรง สุขภาพใจที่เข้มแข็ง เราที่หาซื้อไม่ได้ เราต้องทําเอง
ทั้งนี้ ผมสัมผัสได้ถึง“ศรัทธา”อันแรงกล้าของตูน ในการปฏิบัติภารกิจนี้ให้สําเร็จลุล่วงโดยสวัสดิภาพ ตามที่ตนและทีมงานได้ตั้งใจไว้ ไม่ใช่สิ่งง่าย ๆ วิ่งระยะทางไกล ๆ มากขนาดนี้ ซึ่งก็คงจะเป็นพลังศรัทธาที่มีต่อประชาชนและชาติบ้านเมือง เป็นจุดหมายปลายทาง เพราะประเทศชาติของเรานั้น ไม่อาจหยุดพัฒนาไปสู่สิ่งที่ดีกว่าได้ สําหรับผู้ที่ต้องการมีส่วนร่วมในกิจกรรม“จิตอาสา”อาจไม่ถนัดในเรื่องการวิ่งเหมือน“ตูน”แต่ก็สามารถจะแสวงหากิจกรรมสร้างสรรค์เพื่อสังคม ในแนวอื่นได้อีกมากมาย ลองเข้าไปดูในเว็บไซต์ของ“ธนาคารจิตอาสา ปันเวลา แชร์ ความสุข”ของสํานักงานกองทุนสนับสนุนการสร้างเสริมสุขภาพ สสส.
พี่น้องประชาชนที่รัก ครับ
เมื่อวันที่3ธันวาคมที่ผ่านมา สมเด็จพระเจ้าอยู่หัวมหาวชิราลงกรณบดินทรเทพยวรางกูร ได้เสด็จพระราชดําเนิน ทรงเปิดโครงการอ่างเก็บน้ําห้วยโสมงอันเนื่อง มาจากพระราชดําริ ณ อําเภอนาดีจังหวัดปราจีนบุรี หรือ“โครงการอ่างเก็บน้ํานฤบดินทรจินดา”ตามที่พระบาทสมเด็จพระปรมินทรมหาภูมิพลอดุลยเดช บรมนาถบพิตร ทรงมีพระมหากรุณาธิคุณในการพระราชทานชื่อไว้ เมื่อปี2559ก็มีความหมายว่า“อ่างเก็บน้ําที่สร้างขึ้นตามพระราชดําริในพระบาทสมเด็จพระเจ้าอยู่หัว”นับเป็นโครงการแหล่งน้ําในพระราชดําริโครงการสุดท้ายของในหลวง รัชกาลที่9ซึ่งประชาชนรอคอยมานานกว่า40ปี เป็นโครงการซึ่งผ่านกระบวนการศึกษาผลกระทบต่อสิ่งแวดล้อม ฟื้นฟูสภาพป่าและพัฒนาอาชีพให้แก่ราษฎรที่ได้รับผลกระทบจากโครงการ โดยคาดว่าจะก่อสร้างแล้วเสร็จทั้งโครงการในอีก3ปีข้างหน้า
โครงการนี้ สามารถเก็บกักน้ําได้295ล้านลูกบาศก์เมตร จะช่วยขยายพื้นที่ชลประทานในฤดูฝนได้ มากกว่า1แสนไร่ และฤดูแล้ง45,000ไร่ ซึ่งนอกจากจะช่วยบรรเทาปัญหาน้ําท่วม–ฝนแล้งในพื้นที่แล้ว ยังจะช่วยรักษาระบบนิเวศ ผลักดันน้ําเค็ม น้ําเน่าเสียในแม่น้ําปราจีนบุรีและแม่น้ําบางปะกง ที่ได้สร้างความเสียหายให้กับพืชผลทางการ เกษตรและระบบน้ําประปาในช่วงฤดูแล้งเป็นประจําเกือบทุกปีอีกด้วย ที่สําคัญอ่างเก็บน้ําแห่งนี้ยังทําหน้าที่เป็นแนวกันชน ป้องกันการบุกรุกทําลายป่าไม้ในเขตอุทยานแห่งชาติทับลานและอุทยานแห่งชาติปางสีดา ซึ่งเป็นพื้นที่มรดกโลกทางธรรมชาติ รวมทั้งเป็นแหล่งน้ําที่ช่วยเพิ่มความชุ่มชื้นในพื้นที่ป่าไม้ได้อีกประการหนึ่ง รวมถึงเป็นสถานที่ท่องเที่ยวแห่งใหม่ของจังหวัดปราจีนบุรีได้อีกด้วย นี่ก็เป็นเพียงส่วนหนึ่งในหลายโครงการพระราชดําริของพระองค์ท่าน ที่ต้องใช้เวลาก่อสร้างยาวนาน และในที่สุดก็สําเร็จได้ ด้วยความร่วมมือร่วมใจของทุกฝ่าย ในการร่วมกันแสวงหาแนวทาง–วิธีการบรรเทาความเดือดร้อนในท้องถิ่นของตน อย่างไรก็ตามเราก็ยังมีโครงการชลประทานในพระราชดําริอีกหลายโครงการ ที่ต้องใช้เวลาในการดําเนินการ อาทิ เขื่อนแควน้อยบํารุงแดนจังหวัดพิษณุโลก ตามแนวพระราชดําริ ระหว่างเสด็จเปิดเขื่อนนเรศวรในปี2525เพื่อช่วยป้องกันอุทกภัยในบริเวณลุ่มน้ําแควน้อยตอนล่าง และเป็นแหล่งน้ําสําหรับการเพาะปลูก แต่ก็ยังไม่ได้เริ่มดําเนินการจนกระทั่งปี2538ที่ทรงมีพระราชดํารัสถึงอีกครั้ง ทําให้มีการศึกษาความเหมาะสมและผลกระทบต่อสิ่งแวดล้อมของโครงการ จนได้เริ่มสร้างเมื่อปี2546และแล้วเสร็จเมื่อปี2554
อีกหนึ่งในโครงการในพระราชดําริที่เพิ่งแล้วเสร็จและเปิดใช้ ได้แก่ คลองภักดีรําไพ ที่เป็นคลองขุดสายหนึ่งในอําเภอเมือง จังหวัดจันทบุรี เพื่อแก้ปัญหาอุทกภัยในชุมชนริมแม่น้ําจันทบุรี ที่มีลักษณะเป็นเมืองอกแตก กอปรกับเป็นหัวเมืองภาคตะวันออกที่ติดกับชายฝั่งทะเลมีฝนชุก ยามฤดูฝนก็จะเกิดอุทกภัยด้วยเป็นพื้นที่ลุ่มต่ํา มีปัญหาน้ําเซาะตลิ่ง และแม่น้ําเองก็มีความโค้งมากทําให้น้ําระบายได้ช้า คลองนี้ก็มีหน้าที่ในการระบายน้ําจากแม่น้ําจันทบุรีลงสู่อ่าวไทย และถ้าหากเป็นหน้าแล้ง ประตูระบายน้ํา ก็จะช่วยกักเก็บน้ําไว้ไม่ให้น้ําไหลสู่ทะเล หลังเสร็จสิ้นการก่อสร้างคลองดังกล่าว ตัวเมืองจันทบุรีก็ไม่ประสบกับปัญหาอุทกภัยอีกเลย อีกทั้งยังมีน้ําสําหรับอุปโภคบริโภคในหน้าแล้งเพียงพอด้วย การขุดคลองนี้ใช้เวลาในการดําเนินการ6ปี และต้องมีการเวนคืนที่ดินจากพี่น้องประชาชนเพราะที่ดินส่วนใหญ่เป็นของเอกชน แต่ก็ได้รับความร่วมมือร่วมใจ และการเสียสละของพี่น้องในพื้นที่ จนโครงการสําเร็จลุล่วง สร้างประโยชน์ในการประกอบอาชีพและดํารงชีวิตของพี่น้องประชาชนได้อย่างมาก อันนี้ก็อยากให้ไปทบทวน ในบริเวณพื้นที่น้ําท่วม พื้นที่ฝนแล้ง ถ้าสร้างอะไรไม่ได้เลย ก็แก้ไขอะไรไม่ได้เหมือนเดิม อันนี้ก็อยากขอความร่วมมือจากภาคประชาชนด้วย ในการจัดทําโครงการของภาครัฐ
ในส่วนของรัฐบาล การที่ได้มีโอกาสลงพื้นที่ในภาคตะวันออกเฉียงเหนือและภาคตะวันออกหลายครั้ง เพื่อรับฟังปัญหาของพี่น้องประชาชน ก็มองเห็นความเป็นไปได้ในระยะยาว ที่น่าจะมีคลองช่วยระบายน้ําลงสู่อ่าวไทยโดยตรงอีกทางหนึ่งเพื่อบรรเทาปริมาณน้ําที่จะต้องลงมาผ่านภาคกลาง ทําให้น้ําท่วมขังนาน อย่างที่ผมได้เคยเรียนไปแล้ว ซึ่งหากจะดําเนินการ ก็ต้องมีการพิจารณาความเหมาะสมของโครงการ และศึกษาผลกระทบต่อสิ่งแวดล้อมตามขั้นตอนอย่างเคร่งครัด ในส่วนของพี่น้องประชาชนในพื้นที่ รัฐบาลก็หวังที่จะเห็นการมีส่วนร่วมในการช่วยกันพิจารณาความเหมาะสม ด้วยเหตุด้วยผล ช่วยกันหาแนวทางแก้ไขปัญหา ให้บรรเทาลง หรือลดลงหรือไม่ให้เกิดขึ้นอีกเลย ทั้งปัญหาเล็ก ปัญหากลาง ปัญหาใหญ่ เราเสียงบประมาณในการดูแล เยียวยา ช่วยเหลือเป็นจํานวนมาก แล้วก็ใช้ทุกปี ต้องมีโครงการขนาดใหญ่เกิดขึ้นมาได้บ้าง เพื่อจะได้ร่วมกันสนับสนุนให้เกิดโครงการที่จะเป็นประโยชน์ต่อชุมชน และประชาชนในระยะยาวต่อไป
จากทุกตัวอย่างที่ผมหยิบยกมาแล้วนั้น จะเห็นได้ว่าการพัฒนาประเทศในภาพรวม กับการแก้ปัญหาต่าง ๆ ในท้องถิ่น มีความสัมพันธ์เชื่อมโยงกันอยู่ แยกออกจากกันมิได้ ทั้งนี้ ยังมีโครงการอีกมากที่รอการดําเนินการ ซึ่งต้องผ่านกระบวนการ และความร่วมมือ ความเห็นชอบจากผู้ที่มีส่วนเกี่ยวข้อง โดยเฉพาะพี่น้องประชาชนในพื้นที่ก่อน ไม่ว่าจะเป็นโครงการด้านชลประทาน ด้านพลังงาน ด้านการพัฒนาเขตเศรษฐกิจพิเศษ เป็นต้น ที่สําคัญ ทุกโครงการย่อมมี“ปัจจัยเวลา”เป็นข้อจํากัด และ“ความเดือดร้อน”ของประชาชน เป็นเดิมพันอยู่เสมอ หากชักช้าก็เป็นปัญหาใหญ่ หรือเป็นปัญหาที่ซ้ําซากในอนาคต เราจําเป็นจะต้องแสวงหาความร่วมมือ และหาจุดลงตัวให้ได้โดยเร็ว ด้วยการหันหาเข้าหากัน พูดคุยกัน แลก เปลี่ยนข้อมูลข่าวสาร และ“เปิดใจ”ยอมรับเหตุผลซึ่งกันและกันบ้าง เสียสละเพื่อส่วนรวมบ้าง ประเทศชาติก็จะสามารถเดินหน้าต่อไปได้
พี่น้องประชาชนทุกท่าน ครับ
ขณะนี้ กระแสโลกาภิวัฒน์โลกดิจิทัลได้ก้าวไกลไปอย่างรวดเร็ว การค้าเสรีอันจะทําให้เกิดปัญหาความเหลื่อมล้ํามากขึ้น ทั้งภาคการผลิตและการส่งออก ประเทศไทยจําเป็นต้องปรับตัวให้ทันโดยต้องช่วยกันเร่งสร้างภูมิคุ้มกันเพื่อรองรับความเสี่ยงและความท้าทายดังกล่าว อย่างมีสติ และใช้ปัญญาในการบริหารจัดการตามพระบรมราโชบายของสมเด็จพระเจ้าอยู่หัว ให้ใช้“หลักปรัชญาของเศรษฐกิจพอเพียง”มาเป็นแนวทาง รัฐบาลและ คสช. เข้าใจดี ถึงปัญหาความเหลื่อมล้ําในการกระจายรายได้ที่เหมาะสม ซึ่งก็ไม่ได้หมายความว่าเราจะไปจํากัดการประกอบการธุรกิจที่มีอยู่แล้วในระบบ แต่ต้องหาทางทําให้เกิดเครือข่าย การสร้างความเชื่อมโยง ตั้งแต่ระดับบน ลงมายังระดับล่างให้ได้ ในลักษณะที่เป็นกลุ่มกิจกรรม ที่ยึดโยงกับกลุ่ม–สหกรณ์–วิสาหกิจชุมชนที่มีอยู่ในปัจจุบัน เราต้องสร้างความเข้มแข็งจากภายในให้ได้ในทุกภาคการผลิต ที่เป็น ไมโคร เอส เอ็ม อี ด้วย (MSMEs)ให้สามารถเข้าถึงแหล่งเงินทุน–องค์ความรู้–เทคโนโลยีและนวัตกรรมสมัยใหม่ ซึ่งปัจจุบันรัฐบาลนี้กําลังเร่งดําเนินการอยู่ในทุก ๆ เรื่อง แต่ต้องล่าช้าอยู่บ้าง เนื่องจากที่ผ่านมา เราไม่ค่อยได้ให้ความสําคัญในเรื่องการสร้างความเข้มแข็ง สร้างความเชื่อมโยง และเพิ่มขีดความสามารถในการแข่งขันของประเทศ ให้กับภาคประชาชนเท่าที่ควร
ดังนั้น วันนี้เราจําเป็นต้องเริ่มกันใหม่ สร้างความเข้มแข็งให้ภาคการผลิตของประเทศ ทั้งภาคเกษตรกรรมและอุตสาหกรรมที่เป็น เอส เอ็ม อี ไมโคร เอส เอ็ม อี สมาร์ทฟาร์มเมอร์ (SMEs + Smart Farmer)เหล่านี้ให้ได้ กําหนดสัดส่วนการผลิตให้สอดคล้องกับความต้องการ อย่างสมดุล ไม่มากมายจนเกินพอ หากเราจะแก้ปัญหาแบบเดิม ๆ รอการชดเชย รอการเยียวยา หรือตั้งราคาให้สูงกว่าท้องตลาดเช่นเดิมเราก็จะไม่มีทางในการที่จะแก้ปัญหาเหล่านั้นได้อย่างยั่งยืน สิ่งสําคัญที่สุดคือ ความเข้าใจจากประชาชนทุกกลุ่มอาชีพ โดยต้องพึงระลึกอยู่ว่าเราจะต้องมีการพัฒนาตนเอง พัฒนาเรียนรู้สิ่งใหม่ ๆ ไปด้วย กรณีที่มีการกล่าวอ้างว่ารัฐบาลนี้ไม่ดูแล ละเลยคนจนเอื้อประโยชน์คนรวยนั้น ก็คงเป็นเพียงวาทกรรมที่ได้ใช้มาทุกยุคทุกสมัย ที่จะมีการเปลี่ยนแปลง หรือการพัฒนาไปสู่สิ่งที่ดีกว่าก็ทําไม่ค่อยได้ ก็มีการทักท้วง มีการบิดเบือนมากมาย
อย่างไรก็ตาม การเปลี่ยนแปลงทั้งระบบนั้น ทุกคนคงเข้าใจไม่ใช่เรื่องที่ง่ายดายนัก ยิ่งหากเราไม่เข้าใจซึ่งกันและกัน ไม่ร่วมมือกัน มีการแอบอ้างความต้องการของประชาชนในสิ่งที่ไม่ถูกต้อง เพื่อผลทางการเมืองอยู่ตลอดเวลา ไม่มีวันสําเร็จ อย่างไรก็ตาม รัฐบาลและ คสช. ก็จะพยายามทําในเรื่องนี้ให้ดีที่สุด ด้วยความอดทน เพื่อการปฏิรูปประเทศในปัจจุบัน และส่งต่อระยะต่อไป หากรัฐบาลและ คสช. ทํา แล้วก็มีผู้บิดเบือนอยู่เรื่อยไป ก็ทําให้ทุกอย่าง เป๋ไป เป๋มา ก็จะพันธนาการ ฉุดรั้งความเจริญก้าวหน้าของบ้านเมือง สิ่งต่าง ๆ ที่ดี ๆ ไม่อาจจะเกิดขึ้นได้เร็ววัน สังเกตได้จากคํากล่าวอ้างต่าง ๆ มักจะพูดถึงผลประโยชน์ สิ่งตอบแทนให้ประชาชน ติติงโดยเจตนาไม่บริสุทธิ์ ที่บริสุทธิ์ มีมาก แต่ส่วนใหญ่ไม่บริสุทธิ์ ไม่คํานึงถึงหลักการและเหตุผล ไม่คํานึงถึงกฎหมาย ระเบียบแบบแผนใด ๆ บางครั้งก็จะพูดแนะนําในสิ่งที่รัฐบาลนี้ทําอยู่แล้ว ทําอยู่แล้ว แล้วตนเองก็ไม่เคยคิด ไม่เคยทํามาก่อน เพราะฉะนั้นรัฐบาลและ คสช. ไม่อาจจะไปบังคับให้ทุกคนเห็นตรงกันได้ แต่เราต้องใช้สติปัญญา ใช้ความรักความสามัคคี ในการร่วมมือกันแก้ปัญหา เพื่อให้เกิดความเข้มแข็งจาก“ภายใน”สําหรับรับมือกับความท้าทายที่เกิดขึ้นจาก“ภายนอก”ให้ได้อย่างทันเวลา
สุดท้ายนี้
ผมมีเรื่องที่เป็นห่วงพี่น้องประชาชนเช่นเดิม ในวันนี้2เรื่อง เนื่องจากใกล้วันปีใหม่และวันนักขัตฤกษ์ ปีหน้าก็จะมาถึงอีกคือ เรื่องแรก“อุบัติเหตุ”วันนักขัตฤกษ์ เรื่องแรกเกิดจากการใช้รถใช้ถนน โดยเฉพาะอย่างยิ่งสถิติการเสียชีวิตบนท้องถนนของคนไทย สูงเป็นอันดับต้น ๆ ของโลก ก็เป็นสิ่งที่เราทุกคนจะต้ตระหนักในช่วงวันนักขัตฤกษ์ และช่วยกันลดอุบัติเหตุ ลดการสูญเสียให้ได้ ด้วยการเคารพกฎจราจร มีน้ําใจให้เพื่อนร่วมทาง และที่สําคัญ ก็คือ“เมาไม่ขับ”รัฐและเจ้าหน้าที่ ไม่สามารถแก้ได้100%หลายคนก็โทษกลับไปที่รัฐบาล เจ้าหน้าที่เขาก็ทํางานกันเต็มที่ ทุกอย่างอยู่ที่ตัวบุคคล ถ้าทุกคนไม่เพิ่มความระมัดระวังตัว แล้วก็ตกอยู่บนความประมาท ไม่ว่าจะเป็นเรื่องของการดื่มสุราก่อนขับรถ หรือรู้ว่าต้องขับรถ แล้วก็ยังจะดื่มสุรามาก่อนไปด้วย อะไรทํานองนี้ หรือการใช้ความเร็วเกินกว่าที่กฎหมายกําหนด ฯลฯ ทุกอย่างเราต้องช่วยกัน ร่วมมือกันเพราะอุบัติเหตุไม่เพียงทําร้ายตัวท่านเท่านั้น แต่ยังสร้างความเสียหายแก่ชีวิตและทรัพย์สินของผู้อื่น รวมทั้งครอบครัวอีกด้วย อันนี้ขอให้คํานึงถึงตัวเอง รักตัวเอง รักครอบครัว แล้วรักคนอื่นเขาด้วย เพราะมีคนบาดเจ็บ สูญเสียจากการกระทําของท่านมากมาย
เรื่องที่2ผมเป็นกังวลกับเรื่องการหลอกลวงของมิจฉาชีพ ในหลายลักษณะ วันนี้ก็มาในเรื่องของแก๊งCall Centerที่ระบาดอยู่ในปัจจุบัน ที่ผ่านมามีอยู่ วันนี้ก็มากขึ้น เรื่องการหลอกลวงต่าง ๆ การลงทุนต่าง ๆ ไม่ถูกต้องทั้งหมด เพราะฉะนั้นก็อยากให้ทุกคนโดยเฉพาะผู้สูงอายุ เราต้องรู้เท่าทันเทคโนโลยี ทันกลการลวง ให้ใช้สติ วิเคราะห์ด้วยเหตุด้วยผล บางครั้งความอยากได้ ความโลภ ก็เป็นจุดอ่อนทําให้เราต้องสูญเสีย เงินเป็นจํานวนมาก แล้วบางครั้งก็เป็นเงินก้อนสุดท้ายด้วยในชีวิตของตัวเองที่เสียหายจากการถูกหลอกลวงในครั้งนี้
สิ่งแรกคือ ท่านต้องเข้มแข็งเสียก่อน ท่านต้องคิดว่าเหตุผลคืออะไร ทําไมถึงได้เงินมากขนาดนั้น เป็นไปได้หรือไม่ โดยเฉพาะอย่างยิ่งพวกที่มาหลอกว่า ท่านทําผิดโน่น ผิดนี่ แล้วจะแก้ไข หรือรื้อทําคดีให้นี่ ก็ในเมื่อท่านรู้ว่าท่านไม่ได้ทําความผิด แล้วท่านจะไปให้เขาทําไม ถ้ามีความผิดก็โอเค ต้องไปให้เขาช่วย แต่ผมว่าไม่มีใครช่วยได้ในสมัยนี้ ขอให้ตรวจสอบให้แน่ชัด หรือสอบถามโดยตรงจากสายด่วนของหน่วยงานที่เกี่ยวข้อง หรือ1567 “ศูนย์ดํารงธรรม”อีกครั้ง ก็ได้
ขอแสดงความยินดีกับสมาคมกีฬายกน้ําหนักสมัครเล่นแห่งประเทศไทย (สนท.) และนักกีฬายกน้ําหนักทั้ง17คน ชาย8คนหญิง9คน ที่สามารถสร้างชื่อเสียง จากการแข่งขันยกน้ําหนักชิงชนะเลิศแห่งโลก ประจําปี พ.ศ.2560ระหว่างวันที่ 28พฤศจิกายน ถึง วันที่5ธันวาคม ที่ผ่านมา ณ รัฐแคลิฟอร์เนีย สหรัฐอเมริกา ได้นําความสุขมาฝากคนไทย ทั้งประเทศ โดยสามารถพิชิตรางวัล รวมทั้งสิ้น 15เหรียญ ได้แก่5เหรียญทอง7เหรียญเงิน และ3เหรียญทองแดง ขณะที่นักกีฬายกน้ําหนักหญิงไทยทําผลงานเป็นอันดับ1ของตารางเหรียญรวม คว้ารางวัลชนะเลิศคะแนนรวมทีมหญิงด้วยโดยเฉพาะ“น้องแนน”โสภิตา ธนสาร เจ้าของ3เหรียญทอง รุ่น53กิโลกรัมหญิง ขอเป็นกําลังใจให้กับนักกีฬาทุกคน ใครที่ยังไม่ประสบความสําเร็จ ก็ขอให้อย่าละความพยายามต่อไป อย่าละความเพียร ส่วนใครที่ทําได้ดีแล้ว ก็ขอให้รักษามาตรฐาน และพัฒนาให้ดียิ่ง ๆ ขึ้น ต่อไป
ขอบคุณครับ ขอให้“ทุกคน”มีความสุข ในช่วงวันหยุดสุดสัปดาห์สวัสดีครับ
..................................
กลุ่มประชาสัมพันธ์และเผยแพร่ สํานักโฆษก